‘Bankrowers’ wat glo wag doodskiet in hof | Maroela Media
Die ondersoek het beamptes gelei na ŉ huis waar R200-note, wat met ink bevlek was nadat die kitsbank oopgeblaas is, aangetref is. Daar is ook beslag gelê op dié note. Foto: Verskaf.
Drie mans wat daarvan beskuldig word dat hulle betrokke was by ŉ gewapende rooftog by die Standard Bank in Bosbokrand in Mpumalanga sal Donderdag weer in die hof verskyn.
Skhumbuzo Welcome Gama (38), Nkosinathi Adelaide Paul Mtshali (37) en Themba Enerst Masimola (20) het Vrydag die eerste keer in onderskeidelik die Witrivier- en Bosbokrand-landdroshof verskyn, waar al drie se aansoeke om borgtog geweier is.
Hulle staan tereg op aanklagte van moord, gewapende roof met verswarende omstandighede en die besit van vermoedelik gesteelde goedere.
Maroela Media het vroeër berig die drie is verlede week in Hazyview in hegtenis geneem nadat hulle na bewering Woensdag in die vroeë oggendure die Standard Bank by die Bushbuckridge-winkelsentrum beroof het. ŉ Veiligheidswag is tydens dié rooftog doodgeskiet.
Kapt. Dineo Lucy Sekgotodi, woordvoerder van die Valke, het vroeër gesê die polisie is in kennis gestel van ŉ bankroof.
Die rowers het volgens Sekgotodi glo deur die dak toegang tot die bank verkry en twee kitsbanke met ploftoestelle oopgeblaas. ŉ Onbevestigde bedrag kontant is tydens die rooftog gesteel.
Die taktiesereaksie-eenheid en die polisie in Hazyview het inligting opgevolg en drie verdagtes is in Hazyview vasgetrek. “Daar is ŉ groot hoeveelheid kontant in hul besit gevind tydens die inhegtenisneming.”
Inligting omtrent die verdagtes het beamptes gelei na Shatale, noord van Bosbokrand, waar daar beslag gelê is op ŉ Ford Ranger wat vroeër in Calcutta in Mpumalanga gekaap is en ŉ Toyota-enkelkajuitbakkie wat tydens die uitvoer van die misdaad gebruik is.
Die ondersoek het beamptes gelei na ŉ huis waar R200-note, wat met ink bevlek was nadat die kitsbank oopgeblaas is, aangetref is. Daar is ook beslag gelê op dié note.
Daar is ook ŉ soektog van stapel gestuur na die vermeende rowers se makkers.
Mense met inligting wat kan lei tot die inhegtenisneming van die oorblywende verdagtes kan brig. Ngwenya by 082 565 6417 of kol. Mokoena by 082 300 8315 bel.
Ek hoop dai rowers sit lank. Ek wens n dubbele doodstaf moet gegee word vir mense wat sekuriteitsmense doodskiet. Dit is een van die beroepe wat so gevaarlik is en ook nie ordentlik vergoed word nie. Hul kry n verskriklike swak salaris en geen gevaartoelaes nie. Belaglik!
HA · 12 maande gelede
Die opskrif van die artikel het my vir ‘n oomblik laat glo die wag is in die hof doodgeskiet.
Mandela se gesig op elke noot…laat ‘n mens nogal dink aan al sy beloftes wat plat geval het, net soos die waarde van ons geld oor die laaste 24 jaar.
Ek ondersteun Selfbeskikking.